Dennis Flydtkjær (DD), 2025-04-04:
Først vil jeg sige tak til Enhedslisten for at løfte debatten om partistøtte.
I Danmarksdemokraterne synes vi bestemt, det er en relevant diskussion, vi får her i Folketingssalen, jo bl.a. fordi man har oplevet, at der har været udenlandsk indblanding i andre landes demokrati.
Vi har jo set det med Elon Musk i Tyskland og England, og mon ikke også det vil kunne forekomme andre steder i verden, så derfor er det helt relevant, vi har den her diskussion i Folketinget.
Jeg kan da i hvert fald starte med at slå fast, at vi i Danmarksdemokraterne heller ikke ønsker, at der er indblanding fra udlandet, så vi er helt enige i den her problemstilling.
Vi er også glade for, der er en række andre partier, der sådan set står samme sted, fordi man jo netop er blevet enige om, man skal prøve at gøre noget ved det her ved at lave et forbud mod at modtage de her donationer.
For på den ene side har man en regering, der har spillet ud med, at man skulle have et forbud mod at modtage donationerne, og det er så bakket op af bl.a. Danmarksdemokraterne og andre partier, og så er der på den anden side Enhedslistens forslag, vi har her i dag, hvor man har et mere vidtgående forslag med sådan et generelt loft på 20.000 kr., som skal gælde kun for fysiske personer, altså underforstået – som det også er fremgået – at alle andre skal være udelukket fra at kunne donere.
Det kunne være en forening, hvis man er gået sammen i sådan en, eller en virksomhed eller andet.
Jeg kan i hvert fald sige, at vi i Danmarksdemokraterne synes, det er for vidtgående, og vi har derfor også valgt at sige, vi støtter den retning, som regeringen har lagt op til, og som også er med til at imødegå samme problemstilling, som vi jo netop anerkender.
I Danmarksdemokraterne har vi ikke et problem med, at man kan støtte et parti, ud fra de samme grunde, som de foregående ordførere også har nævnt.
Men det er selvfølgelig afgørende vigtigt, at der er åbenhed om, hvem der så donerer, så det er gennemsigtigt for danskerne at se, om man har fået støtte fra én bestemt virksomhed, og hvis et parti så udelukkende kører dens sag, er det klart, man har et kæmpeproblem.
Men det er heldigvis slet ikke der, vi er, synes jeg, i vores folkestyre.
Jeg synes ikke, vi har set nogen eksempler på, at der er partier, der kører meget ensidigt på sager, som kan have en tæt sammenhæng med de virksomheder, der har støttet dem.
Det afgørende i vores demokrati er altså åbenhed, og der kan helt klart godt komme forbedringer.
Bare for at nævne et eksempel kan jeg nævne
de her store, hvad kalder man dem, erhvervsklubber, hvor man jo kan give en donation på mange millioner kroner, men ikke kan se, hvor pengene kommer fra.
Der kunne måske godt bruges noget mere åbenhed i den del af muligheden for at give valgstøtte.
Så der er helt klart udfordringer, vi kan arbejde med for at give mere åbenhed.
Men i forhold til de to løsninger, der er skitseret, hvor man skal lave det, som regeringen har lagt op til, og som er bakket op af bl.a. mit parti – et forbud mod modtage udenlandske donationer – og så Enhedslistens, som er mere vidtgående, så hælder vi altså mest til den løsning, som regeringen har lagt op til.
Derfor kan vi ikke støtte det her beslutningsforslag.
Men igen tak for, at man tager diskussionen op.